Թուրքիայի ոստիկանությունն ուժ կիրառեց ԼԳԲՏ համայնքի միջոցառումը ցրելու համար
Ստամբուլում կիրակի օրը տեղի է ունեցել ցույց` ի աջակցություն միասեռականների իրավունքների պաշտպանության: Ոստիկանությունն ուժ կիրառեց ցուցարարների դեմ: Մի շարք ակտիվիստներ բերման ենթարկվեցին:
Կիրակի օրը Ստամբուլում ակտիվիստներն ու հասարակական կազմակերպությունները փորձել են կազմակերպել ամենամյա ավանդական քայլերթ` ի աջակցություն ԼԳԲՏ համայնքի իրավունքների պաշտպանությանը: Ցույցի մասնակիցները դուրս էին եկել փողոցներ ԼԳԲՏ-ի դրոշներով և պաստառներով: Քայլերթն արգելվել էր տեղի իշխանությունների կողմից անվտանգության նկատառումներից ելնելով` ինչպես ցուցարարների, այնպես էլ զբոսաշրջիկների և բնակչության: Ստամբուլի ոստիկանությունը փակել էր Իսթիկլալ փողոցը, որտեղով միջոցառման մասնակիցները նախատեսում էին անցնել քայլերթով: Իրավապահներն ուժ կիրառեցին ԼԳԲՏ դրոշներով և խորհրդանիշներով հավաքված մարդկանց նկատմամբ՝ օգտագործելով ռետինե մահակներ և փամփուշտներ: Մի քանի անձինք բերման են ենթարկվել: Մեկ վայրում նաև կիրառվեց արցունքաբեր գազ: Ստամբուլում ավանդաբար մթնոլորտն ավելի անվտանգ է և հանդուրժողական ԼԳԲՏ համայնքի ներկայացուցիչների նկատմամբ: Այստեղ են հանգրվանել անգամ միսեռական փախստականներ Մերձավոր Արևելքից: Ի տարբերություն այլ մահմեդական երկրների, Թուրքիայում միասեռականությունը քրեորեն չի պատժվում, սակայն հոմոֆոբիան կրում է համատարած բնույթ: Քննադատների կարծիքով, գործող նախագահ Էրդողանն ու նրա իսլամիստական Արդարություն եւ զարգացում կուսակցության կառավարությունը հետաքրքրված չէ ԼԳԲՏ համայնքի իրավունքների ընդլայնման ու պաշտպանության հարցում: